फी लैंह्दे आली बक्खी आई गे। रिसैपशन सैंटर दा निकलदियां दो सिड़कां इक बगीचे गी घेरदियां लाल चौक जाई मिलदियां न। औने-जाने आले ते मोटरें-लारियें दी भीड़ ते रौला-रप्पा दिक्खियै सिड़कां करलाई-करलाइयै आखन जे असें गी होर नेईं लताड़ो। सूरज खिलनमर्ग दियें प्हाड़ियें उप्पर पेई दी बर्फू कोला डरिऐ पिच्छें-जाई छप्पेआ। गुलमर्ग दे उप्परें रास रचांदे बदलें गी अग्ग जन लग्गी पेई। इयां बझोन लगी पेआ जियां कुसै ने सरगाह्ड़ी गोह्टें दियां ङारियां सारे गासै उप्पर सुट्टी दित्तियां होन। जुल्लें दे जुल्ले फकोन लगी पे। अग्गी दे सेक्का कोला डरिऐ प्हाड़ा आली बक्खी आई गे। सामनै पैरें चा निकलिऐ उप्परा गी बधदा पानी गै पानी लब्भन लगी पेआ। इन्ना पानी जे आखदे इसदी थाह् गै नेईं। डल झील दा पानी बड़ी दूरा तगर कुम्भकरनी नींदरा च सुत्ते दा लब्भदा। मकानें दी शक्ल च हाऊस बोट न। पानियां उप्पर चलदियां निक्कियां बड्डियां किशतियां, शकारे पानी गी चुब्भ कराई जन्दे न। जात्रुएं दी आवा-जाई लग्गी दी ही। बल्लें बल्लें न्हेरखड़ा होन लगी पेआ। दीए बत्तियां बली पे। सारी झीला च इयां लब्भन लगी पेआ जियां बरसाती दी रातीं कुतै पानिऐं दे कण्ढै कुसै झौंगलें बूटे झाड़ी उप्पर छड़े टटैने गै टटैने होन। परदक्खन पूरी कीती पर मन आखै जे परदक्खनां गै लैन्दे रौह्चै ते इनें नजारें च समाई जाचै। न्हेरा होई आए दा हा ते परतोना बी जरूरी हा।